Reën laat noodwerkers skarrel in George | Netwerk24
Reën laat noodwerkers skarrel in George
08 September 2020 14:15
'n Stroom wat Sondag sterk vloei naby Witfontein in George. Foto: George-munisipaliteit
Swaar reën die afgelope naweek in die George-omgewing het nooddienswerkers behoorlik laat bontstaan.
Dit het 80 mm in die opvangsgebied van die Tuinroetedam gereën, sê die munisipaliteit. 'n Aantal inwoners moes weens oorstromings en ander skade hul huise ontruim.
Van Sondagoggend vroeg het die munisipaliteit se brand-, reddings-en-rampbestuursafdeling 73 matrasse, komberse en 100 gesigmaskers verskaf aan die dakloses. Gesinne word tydelik in die gemeenskapsale in Pacaltsdorp en New Dawnpark gehuisves, terwyl inwoners van Wildernishoogte in die Hope-kerk skuiling moes vind.
Die munisipale noodoproepsentrum het van Vrydag tot Sondag honderde oproepe hanteer. Hiervan was 73 oor stormwater, vyf oor motorongelukke, sewe oor brande in informele huise, 216 oor siviele ingenieurswerke en tegniese klagtes, en 70 oor elektriese foute, luidens 'n verklaring.
Die afdeling vir menslike nedersettings het sowat 200 klagtes hanteer, waarvan die meeste versoeke vir rolle plastiek was. Sondag is 111 rolle plastiek in die geraakte gemeenskappe afgelewer en die res van die klagtes is Maandag hanteer.
Elektrotegniese spanne het kragonderbrekings in plekke soos Wildernis en Parkdene hanteer.
Spanne van die afdeling siviele ingenieurswerke het herstelwerk aan drie paaie en verskeie pyplyne gedoen.
'n Inlaat by die Gwaing-rioolwerke was verstop weens deeltjies wat deur 'n filter by die pompstasie gevloei het. Die see by Ballotsbaai is ook besoedel weens gemors wat weens die swaar reën stroomaf in die Meulenrivier gespoel het. Die stormwater het ook die Welgelegen-pompstasie oorstroom en skoonmaakoperasies het gevolg.